Pichincha (vulkan)
Pichincha je aktivni vulkan u Ekvadoru, kod kojeg se, s istočne strane, nalazi glavni grad Quito. Dva najviša vrha na ovoj planini-vulkanu jesu Guagua (4784 m) i Rucu (4698 m). Aktivna kaldera je Guagua na zapadnoj strani planine. Oba vrha vidljiva su iz Quita i na njih se lahko popeti. Na Guaguu se obično kreće iz sela Lloa u okolini Quita. U oktobru 1999. desila se erupcija vulkana i grad je bio prekriven s nekoliko centimetara pepela. Prije toga, posljednje veće erupcije desile su se 1553 i 1660, kad je oko 30 cm pepela palo na grad. Provincija u kojoj se vulkana nalazi dobila je ime upravo po njemu, kao što je slučaj i s nekoliko drugih ekvadorskih provincija (Cotopaxi, Chimborazo, Imbabura i druge). 24. maja 1822. južna kampanja generala Sucrea u kontekstu borbe za nezavisnost zemalja Latinske Amerike došla je do vrhunca kad su patriotske snage porazile špansku kolonijalnu vojsku na jugoistočnim padinama ovog vulkana. Ovaj okršaj, poznat kao Bitka na Pichinchi, osigurao je nezavisnost teritorija današnjeg Ekvadora.